b'\n_START_ARTICLE_\nMavricij\n_START_SECTION_\nZgodovina\n_START_PARAGRAPH_\nOto\xc4\x8dje je bilo poznano arabskim trgovcem \xc5\xbee v 10. stoletju. V posesti Portugalcev je od leta 1511 do 1598, ko so ga zasedli in naselili Nizozemci. Poimenovali so ga po princu Mauriceu Nassauskem. Pod francosko upravo (1715\xe2\x80\x931810) so ga preimenovali v \xc3\x8ele de France. Leta 1810 so otok zasedli Britanci, ga po mirovnem sporazumu v Parizu leta 1814 anektirali in uvedli svoj kolonialni re\xc5\xbeim. Leta 1829 so na otok naselili najemni\xc5\xa1ke delavce s Kitajske, po ukinitvi su\xc5\xbeenjstva 1834 pa \xc5\xa1e delavce z indijske podceline, katerih potomci danes predstavljajo ve\xc4\x8dino prebivalstva._NEWLINE_Leta 1957 je Mavricij dobil omejeno avtonomijo, z uveljavitvijo splo\xc5\xa1ne glasovalne pravice leta 1958 pa je postopno prevzemal oblast. Po parlamentarnih volitvah 7. avgusta 1967 je dobil popolno avtonomijo. Po zmagi koalicijskega Bloka strank za neodvisnost dne 12. marca 1968 je razglasil neodvisnost monarhije v okviru britanskega Commonwealtha. Po volitvah leta 1991 je dne 12. marca 1992 postal republika.'